Document ID: 22017A0727(01)

Reference:
27.7.2017
MT
Il-Ġurnal Uffiċjali tal-Unjoni Ewropea
L 195/3
FTEHIM QAFAS
bejn l-Unjoni Ewropea u l-Kosovo (*1) dwar il-prinċipji ġenerali għall-parteċipazzjoni tal-Kosovo fi programmi tal-Unjoni
L-UNJONI EWROPEA, minn hawn 'il quddiem imsejħa “l-Unjoni”,
minn naħa waħda, u
IL-KOSOVO (*1),
min-naħa l-oħra,
minn hawn 'il quddiem imsejħa “il-Partijiet Kontraenti”,
Billi:
(1)
Fl-14 ta' Diċembru 2007 l-Kunsill Ewropew enfasizza li l-Unjoni tinsab lesta li jkollha rwol ewlieni fit-tisħiħ tal-istabbiltà fir-reġjun, iddikjara li l-Unjoni Ewropea tinsab lesta li tassisti lill-Kosovo fil-perkors lejn l-istabbiltà sostenibbli u kkonferma li l-Unjoni hija lesta li tassisti fl-iżvilupp ekonomiku u politiku permezz ta' perspettiva Ewropea ċara, f'konformità mal-perspettiva Ewropea tar-reġjun.
(2)
Fis-7 ta' Diċembru 2009 l-Kunsill laqa' l-Komunikazzjoni tal-Kummissjoni Ewropea tal-14 ta' Ottubru 2009 intitolata “Il-Kosovo — It-Twettiq tal-Perspettiva Ewropea tiegħu” u stedinha tieħu l-miżuri neċessarji biex tappoġġa l-progress tal-Kosovo lejn l-Unjoni f'konformità mal-perspettiva Ewropea tar-reġjun. Dan ta importanza lil miżuri relatati mal-kummerċ u l-viża, u ħeġġeġ lill-Kummissjoni Ewropea biex tkun miftuħa għall-parteċipazzjoni tal-Kosovo fi programmi tal-Unjoni, tintegra lill-Kosovo fil-qafas ta' sorveljanza ekonomika u fiskali, tattiva t-tieni komponent tal-Istrument ta' Assistenza ta' Qabel l-Adeżjoni u ssaħħaħ id-djalogu tal-Proċess ta' Stabbilizzazzjoni u Assoċjazzjoni.
(3)
Fl-14 ta' Diċembru 2010 l-Kunsill iddikjara li kien qed jistenna b'interess li jirċievi proposta tal-Kummissjoni Ewropea li tippermetti l-parteċipazzjoni tal-Kosovo fi programmi tal-Unjoni. Il-Kummissjoni Ewropea ppubblikat tali proposta f'Marzu 2011.
(4)
Fil-5 ta' Diċembru 2011 il-Kunsill ikkonferma l-impenn tiegħu li jintlaħaq ftehim dwar il-parteċipazzjoni tal-Kosovo fi programmi tal-Unjoni, mingħajr preġudizzju għall-pożizzjonijiet tal-Istati Membri dwar l-istatus.
(5)
Fit-22 ta' Ottubru 2012 il-Kunsill awtorizza lill-Kummissjoni Ewropea biex tiftaħ negozjati f'isem l-Unjoni dwar ftehim qafas mal-Kosovo dwar il-parteċipazzjoni tiegħu fi programmi tal-Unjoni.
(6)
Il-Kosovo esprima x-xewqa li jipparteċipa f'għadd ta' programmi tal-Unjoni.
(7)
L-Artikolu 212 tat-Trattat dwar il-Funzjonament tal-Unjoni Ewropea jirreferi għal miżuri ekonomiċi, finanzjarji u ta' kooperazzjoni teknika ma' pajjiżi terzi li mhumiex pajjiżi li qed jiżviluppaw.
(8)
It-termini u l-kondizzjonijiet speċifiċi, inkluż il-kontribuzzjoni finanzjarja rilevanti, għall-parteċipazzjoni tal-Kosovo f'kull programm partikolari tal-Unjoni jenħtieġ li jiġu ddeterminati bi ftehim bejn il-Kummissjoni Ewropea, li taġixxi f'isem l-Unjoni, u l-awtoritajiet tal-Kosovo.
(9)
L-iffirmar u l-konklużjoni ta' dan il-Ftehim ma jippreġudikawx il-pożizzjoni tal-Istati Membri dwar l-istatus tal-Kosovo, li ser tiġi deċiża skont il-prassi nazzjonali tagħhom u d-dritt internazzjonali. L-ebda terminu, formulazzjoni jew definizzjoni użata f'dan il-Ftehim, inkluż l-Anness tiegħu, jew fil-programmi tal-Unjoni, ma tikkostitwixxi rikonoxximent tal-Kosovo mill- Unjoni bħala Stat indipendenti u lanqas ma tikkostitwixxi rikonoxximent tal-Kosovo f'dik il-kapaċità minn Stati Membri individwali fejn huma ma jkunux għamlu tali pass,
FTIEHMU KIF ĠEJ:
Artikolu 1
Il-Kosovo għandu jkun eliġibbli biex jipparteċipa fil-programmi tal-Unjoni li ġejjin:
(a)
dawk il-programmi attwali tal-Unjoni elenkati fl-Anness, u l-programmi suċċessuri tagħhom, li huma miftuħa għall-parteċipazzjoni tal-Kosovo, ladarba dan il-Ftehim ikun daħal fis-seħħ;
(b)
programmi tal-Unjoni stabbiliti jew imġedda wara l-iffirmar ta' dan il-Ftehim, li jkun fihom klawżola ta' ftuħ li tipprevedi l-parteċipazzjoni tal-Kosovo.
Il-Kosovo għandu jkun jista' jipparteċipa fi programmi tal-Unjoni f'konformità mal-impenji tiegħu li jadotta u japplika standards fl-oqsma rilevanti għall-programm ikkonċernat u l-progress li jkun sar f'dak ir-rigward.
Artikolu 2
Il-Kosovo għandu jikkontribwixxi finanzjarjament għall-baġit ġenerali tal-Unjoni Ewropea b'mod proporzjonat għall-programmi speċifiċi tal-Unjoni li jipparteċipa fihom.
Artikolu 3
Ir-rappreżentanti tal-Kosovo għandhom ikunu awtorizzati li jipparteċipaw, bħala osservaturi u għall-punti li jikkonċernaw lill-Kosovo, fil-kumitati ta' ġestjoni responsabbli mill-monitoraġġ tal-programmi tal-Unjoni li l-Kosovo jikkontribwixxi finanzjarjament għalihom.
Artikolu 4
Proġetti u inizjattivi li jiġu ppreżentati minn parteċipanti mill-Kosovo għandhom, sa fejn ikun possibbli, ikunu soġġetti għall-istess kondizzjonijiet, regoli u proċeduri tal-programmi tal-Unjoni kkonċernati kif applikati lill-Istati Membri.
Artikolu 5
It-termini u l-kondizzjonijiet speċifiċi dwar il-parteċipazzjoni tal-Kosovo f'kull programm partikolari tal-Unjoni, b'mod partikolari l-kontribuzzjoni finanzjarja li għandha titħallas, ser jiġu stabbiliti bi qbil bejn il-Kummissjoni Ewropea, li taġixxi f'isem l-Unjoni, u l-awtoritajiet tal-Kosovo. Kwalunkwe ftehim bħal dan għandu jitqies bħala parti integrali ta' dan il-Ftehim.
Jekk il-Kosovo japplika għal assistenza ta' qabel l-adeżjoni tal-Unjoni abbażi tar-Regolament tal-Kunsill (KE) Nru 1085/2006 (1), jew skont kwalunkwe Regolament simili li jipprevedi assistenza esterna tal-Unjoni lill-Kosovo li jista' jiġi adottat fil-futur, il-kondizzjonijiet li jirregolaw l-użu mill-Kosovo tal-assistenza mill-Unjoni għandhom jiġu stabbiliti fi ftehim ta' finanzjament.
Artikolu 6
Kull ftehim imsemmi fl-ewwel paragrafu tal-Artikolu 5 għandu jistipula, f'konformità mar-Regolament (UE, Euratom) Nru 966/2012 tal-Parlament Ewropew u tal-Kunsill (2), li l-kontroll finanzjarju jew l-awditjar għandhom jitwettqu minn, jew taħt l-awtorità tal-Kummissjoni Ewropea, l-Uffiċċju Ewropew kontra l-Frodi (OLAF) u l-Qorti tal-Awdituri.
Għandhom jiġu adottati dispożizzjonijiet dettaljati dwar il-kontroll finanzjarju u l-awditjar, miżuri amministrattivi, penali u rkupru li jippermettu lill-Kummissjoni Ewropea, l-OLAF u lill-Qorti tal-Awdituri jingħataw setgħat li jkunu ekwivalenti għas-setgħat tagħhom fir-rigward tal-benefiċjarji jew il-kuntratturi stabbiliti fl-Unjoni.
Artikolu 7
Dan il-Ftehim għandu japplika għal perijodu ta' żmien indeterminat.
Dan il-Ftehim jista' jintemm minn kull waħda mill-Partijiet Kontraenti permezz ta' avviż bil-miktub sitt xhur minn qabel.
Artikolu 8
Il-Partijiet Kontraenti jistgħu jirrevedu dan il-Ftehim għall-ewwel darba mhux aktar tard minn tliet snin wara d-data tad-dħul fis-seħħ tiegħu, u kull tliet snin minn hemm 'il quddiem, abbażi tal-esperjenza miksuba mill-parteċipazzjoni tal-Kosovo fi programm tal-Unjoni wieħed jew aktar.
Artikolu 9
Dan il-Ftehim għandu japplika, minn naħa waħda, għat-territorji li fih japplika t-Trattat dwar il-Funzjonament tal-Unjoni Ewropea u taħt il-kondizzjonijiet stipulati f'dak it-Trattat u, min-naħa l-oħra, għat-territorju tal-Kosovo.
Artikolu 10
Dan il-Ftehim għandu jidħol fis-seħħ fl-ewwel jum tal-ewwel xahar wara d-data li fiha l-Partijiet Kontraenti jkunu nnotifikaw lil xulxin li tlestew il-proċeduri rispettivi tagħhom għad-dħul fis-seħħ tiegħu.
Artikolu 11
Dan il-Ftehim huwa mfassal duplikatament bil-Bulgaru, biċ-Ċek, bid-Daniż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ingliż, bil-Kroat, bil-Latvjan, bil-Litwan, bil-Malti, bin-Netherlandiż, bil-Pollakk, bil-Portugiż, bir-Rumen, bis-Slovakk, bis-Sloven, bl-Ispanjol, bit-Taljan, bl-Ungeriż, bl-Iżvediż, bl-Albaniż u bis-Serb, b'kull test ugwalment awtentiku.
Съставено в Брюксел на двадесет и пети ноември през две хиляди и шестнадесета година.
Hecho en Bruselas, el veinticinco de noviembre de dos mil dieciséis.
V Bruselu dne dvacátého pátého listopadu dva tisíce šestnáct.
Udfærdiget i Bruxelles den femogtyvende november to tusind og seksten.
Geschehen zu Brüssel am fünfundzwanzigsten November zweitausendsechzehn.
Kahe tuhande kuueteistkümnenda aasta novembrikuu kahekümne viiendal päeval Brüsselis.
Έγινε στις Βρυξέλλες, στις είκοσι πέντε Νοεμβρίου δύο χιλιάδες δεκαέξι.
Done at Brussels on the twenty fifth day of November in the year two thousand and sixteen.
Fait à Bruxelles, le vingt cinq novembre deux mille seize.
Sastavljeno u Bruxellesu dvadeset petog studenoga godine dvije tisuće šesnaeste.
Fatto a Bruxelles, addì venticinque novembre duemilasedici.
Briselē, divi tūkstoši sešpadsmitā gada divdesmit piektajā novembrī.
Priimta du tūkstančiai šešioliktų metų lapkričio dvidešimt penktą dieną Briuselyje.
Kelt Brüsszelben, a kétezer-tizenhatodik év november havának huszonötödik napján.
Magħmul fi Brussell, fil-ħamsa u għoxrin jum ta‘ Novembru fis-sena elfejn u sittax.
Gedaan te Brussel, vijfentwintig november tweeduizend zestien.
Sporządzono w Brukseli dnia dwudziestego piątego listopada roku dwa tysiące szesnastego.
Feito em Bruxelas, em vinte e cinco de novembro de dois mil e dezasseis.
Întocmit la Bruxelles la douăzeci și cinci noiembrie două mii șaisprezece.
V Bruseli dvadsiateho piateho novembra dvetisícšestnásť.
V Bruslju, dne petindvajsetega novembra leta dva tisoč šestnajst.
Tehty Brysselissä kahdentenakymmenentenäviidentenä päivänä marraskuuta vuonna kaksituhattakuusitoista.
Som skedde i Bryssel den tjugofemte november år tjugohundrasexton.
Në Bruksel, më njëzet e pesë nëntor të vitit dy mijë e gjashtëmbëdhjetë.
U Briselu, dvadeset petog novembra godine dve hiljade šesnaeste.
За Европейския съюз
Рог la Unión Europea
Za Evropskou unii
For Den Europæiske Union
Für die Europäische Union
Euroopa Liidu nimel
Για την Ευρωπαϊκή Ένωση
For the European Union
Pour l'Union européenne
Za Europsku uniju
Per l'Unione europea
Eiropas Savienības vārdā –
Europos Sąjungos vardu
Az Európai Unió részéről
Għall-Unjoni Ewropea
Voor de Europese Unie
W imieniu Unii Europejskiej
Pela União Europeia
Pentru Uniunea Europeană
Za Európsku úniu
Za Evropsko unijo
Euroopan unionin puolesta
För Europeiska unionen
Për Bashkimin Evropian
Za Evropsku uniju
За Косово
Por Kosovo
Za Kosovo
For Kosovo
Für den Kosovo
Kosovo nimel
Για το Κοσσυφοπέδιο
For Kosovo
Pour le Kosovo
Za Kosovo
Per il Kosovo
Kosovas vārdā –
Kosovo vardu
Koszovó részéről
Għall-Kosovo
Voor Kosovo
W imieniu Kosowa
Pelo Kosovo
Pentru Kosovo
Za Kosovo
Za Kosovo
Kosovon puolesta
För Kosovo
Për Kosovën
Za Kosovo
(*1)  Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244(1999) u mal-Opinjoni tal-QIĠ dwar id-Dikjarazzjoni tal-Indipendenza tal-Kosovo.
(1)  Regolament tal-Kunsill (KE) Nru 1085/2006 tas-17 ta' Lulju 2006 li jistabbilixxi Strument għall-Assistenza ta' Qabel l-Adeżjoni (IPA) (ĠU UE L 210, 31.7.2006, p. 82).
(2)  Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU UE L 298, 26.10.2012, p. 1).
ANNESS
LISTA TA' PROGRAMMI ATTWALI TAL-UNJONI MSEMMIJA FL-ARTIKOLU 1
—
Fiscalis 2020 (1)
—
Dwana 2020 (2)
—
Erkole III (3)
—
Ġustizzja (4)
—
Programm ta' Drittijiet, Ugwaljanza u Ċittadinanza (5)
—
L-Ewropa għaċ-Ċittadini (6)
—
Mekkaniżmu għall-Protezzjoni Ċivili (7)
—
Soluzzjonijiet ta' interoperabbiltà għall-amministrazzjonijiet pubbliċi, in-negozji u ċ-ċittadini Ewropej (ISA2) (8)
—
COSME (9)
—
Programm għall-Impjiegi u Innovazzjoni Soċjali (EaSI) (10)
—
Erasmus+ (11)
—
Ewropa Kreattiva (12)
—
Orizzont 2020 (13)
—
Programm is-Saħħa għat-Tkabbir (14)
—
Programm tal-Konsumaturi (15)
—
LIFE (16)
—
Copernicus (17)
(1)  Ir-Regolament (UE) Nru 1286/2013 tal-Parlament Ewropew u tal-Kunsill tal-11 ta' Diċembru 2013 li jistabbilixxi programm ta' azzjoni biex jittejjeb it-tħaddim tas-sistemi ta ' tassazzjoni fl-Unjoni Ewropea għall-perijodu 2014-2020 (Fiscalis 2020) u jirrevoka d-Deċiżjoni Nru 1482/2007/KE (ĠU UE L 347, 20.12.2013, p. 25).
(2)  Ir-Regolament (UE) Nru 1294/2013 tal-Parlament Ewropew u tal-Kunsill tal-11 ta' Diċembru 2013 li jistabbilixxi programm ta' azzjoni għad-dwana fl-Unjoni Ewropea għall-perijodu 2014-2020 (Dwana 2020) u jirrevoka d-Deċiżjoni Nru 624/2007/KE (ĠU UE L 347, 20.12.2013, p. 209).
(3)  Ir-Regolament (UE) Nru 250/2014 tal-Parlament Ewropew u tal-Kunsill tas-26 ta' Frar 2014 li jistabbilixxi programm għall-promozzjoni ta' attivitajiet fil-qasam tal-protezzjoni tal-interessi finanzjarji tal-Unjoni Ewropea (il-programm Erkole III) u li jħassar id-Deċiżjoni Nru 804/2004/KE (ĠU UE L 84, 20.3.2014, p. 6).
(4)  Ir-Regolament (UE) Nru 1382/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi Programm dwar il-Ġustizzja għall-perijodu 2014 sa 2020 (ĠU UE L 354, 28.12.2013, p. 73).
(5)  Ir-Regolament (UE) Nru 1381/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi Programm ta' Drittijiet, Ugwaljanza u Ċittadinanza għall-perijodu 2014 sa 2020 (ĠU UE L 354, 28.12.2013, p. 62).
(6)  Ir-Regolament tal-Kunsill (UE) Nru 390/2014 tal-14 ta' April 2014 li jistabbilixxi l-programm “L-Ewropa għaċ-Ċittadini” għall-perijodu 2014–2020 (ĠU UE L 115, 17.4.2014, p. 3).
(7)  Id-Deċiżjoni Nru 1313/2013/UE tal-Parlament Ewropew u tal-Kunsill tas-17 ta' Diċembru 2013 dwar Mekkaniżmu tal-Unjoni għall-Protezzjoni Ċivili (ĠU UE L 347, 20.12.2013, p. 924).
(8)  Id-Deċiżjoni (UE) 2015/2240 tal-Parlament Ewropew u tal-Kunsill tal-25 ta' Novembru 2015 li tistabbilixxi programm dwar soluzzjonijiet ta' interoperabbiltà u oqfsa komuni għall-amministrazzjonijiet pubbliċi, in-negozji u ċ-ċittadini Ewropej (Programm ISA2) bħala mezz għall-modernizzazzjoni tas-settur pubbliku (ĠU UE L 318, 4.12.2015, p. 1).
(9)  Ir-Regolament (UE) Nru 1287/2013 tal-Parlament Ewropew u tal-Kunsill tal-11 ta' Diċembru 2013 li jistabbilixxi Programm għall-Kompetittività tal-Intrapriżi u l-intrapriżi ż-żgħar u ta' daqs medju (COSME) (2014 — 2020) u jħassar id-Deċiżjoni Nru 1639/2006/KE (ĠU UE L 347, 20.12.2013, p. 33).
(10)  Ir-Regolament (UE) Nru 1296/2013 tal-Parlament Ewropew u tal-Kunsill tal-11 ta' Diċembru 2013 dwar Programm tal-Unjoni Ewropea għall-Impjiegi u l-Innovazzjoni Soċjali (“EaSI”) u li jemenda d-Deċiżjoni Nru 283/2010/UE li tistabbilixxi Faċilità Ewropea ta' Mikrofinanzjament Progress għall-impjiegi u l-inklużjoni soċjali (ĠU UE L 347, 20.12.2013, p. 238).
(11)  Ir-Regolament (UE) Nru 1288/2013 tal-Parlament Ewropew u tal-Kunsill tal-11 ta' Diċembru 2013 li jistabbilixxi 'Erasmus+': il-programm tal-Unjoni għall-edukazzjoni, taħriġ, żgħażagħ u sport u li jħassar id-Deċiżjonijiet Nru 1719/2006/KE, Nru 1720/2006/KE u Nru 1298/2008/KE (ĠU UE L 347, 20.12.2013, p. 50).
(12)  Ir-Regolament (UE) Nru 1295/2013 tal-Parlament Ewropew u tal-Kunsill tal-11 ta' Diċembru 2013 li jistabbilixxi l-Programm Ewropa Kreattiva (2014 sa 2020) u li jirrevoka d-Deċiżjonijiet Nru 1718/2006/KE, Nru 1855/2006/KE u Nru 1041/2009/KE (ĠU UE L 347, 20.12.2013, p. 221).
(13)  Ir-Regolament (UE) Nru 1291/2013 tal-Parlament Ewropew u tal-Kunsill tal-11 ta' Diċembru 2013 li jistabbilixxi Orizzont 2020 — il-Programm Qafas għar-Riċerka u l-Innovazzjoni (2014-2020) u li jħassar id-Deċiżjoni Nru 1982/2006/KE (ĠU UE L 347, 20.12.2013, p. 104).
(14)  Ir-Regolament (UE) Nru 282/2014 tal-Parlament Ewropew u tal-Kunsill tal-11 ta' Marzu 2014 dwar it-twaqqif tat-tielet Programm għal azzjoni tal-Unjoni fil-qasam tas-saħħa (2014-2020) u li jħassar id-Deċiżjoni Nru 1350/2007/KE (ĠU UE L 86, 21.3.2014, p. 1).
(15)  Ir-Regolament (UE) Nru 254/2014 tal-Parlament Ewropew u tal-Kunsill tas-26 ta ' Frar 2014 dwar programm pluriennali tal-konsumaturi għas-snin 2014-2020 u li jħassar id-Deċiżjoni Nru 1926/2006/KE (ĠU UE L 84, 20.3.2014, p. 42).
(16)  Ir-Regolament (KE) Nru 1293/2013 tal-Parlament Ewropew u tal-Kunsill tal-11 ta' Diċembru 2013 dwar l-istabbiliment ta' Programm għall-Ambjent u l-Azzjoni Klimatika (LIFE) u li jħassar ir-Regolament (KE) Nru 614/2007 (ĠU UE L 347, 20.12.2013, p. 185).
(17)  Ir-Regolament (UE) Nru 377/2014 tal-Parlament Ewropew u tal-Kunsill tat-3 ta' April 2014 li jistabbilixxi l-Programm Copernicus u li jħassar ir-Regolament (UE) Nru 911/2010 (ĠU UE L 122, 24.4.2014, p. 44).

Summary:
Parteċipazzjoni tal-Kosovo
					
						*Din in-nomina hija mingħajr preġudizzju għal pożizzjonijiet dwar l-istatus, u hija konformi mar-Riżoluzzjoni tal-Kunsill tas-Sigurtà tan-Nazzjonijiet Uniti 1244 (1999) u mal-opinjoni tal-Qorti Internazzjonali tal-Ġustizzja dwar id-dikjarazzjoni ta’ indipendenza tal-Kosovo.
				 fi programmi tal-UE
Parteċipazzjoni tal-Kosovo* fi programmi tal-UE
 
SOMMARJU TA’:
Ftehim ta’ qafas dwar l-involviment tal-Kosovo fi programmi tal-UE
X’INHU L-GĦAN TA’ DAN IL-FTEHIM?
Dan jagħmel il-Kosovo eliġibbli għal parteċipazzjoni fi programmi magħżula tal-UE u jistabbilixxi l-kundizzjonijiet għal dan l-involviment, bħall-integrazzjoni fil-qafas tas-sorveljanza ekonomika u fiskali, u r-rekwiżit li jiġu ssodisfati l-istandards u jsiru kontribuzzjonijiet finanzjarji xierqa.
PUNTI EWLENIN
Fl-2007, il-Kunsill Ewropew enfasizza li l-UE lesta li jkollha rwol ewlieni fit-tisħiħ tal-istabbiltà fir-reġjun tal-Balkani tal-Punent u ddikjara li kienet lesta li tassisti lill-Kosovo fit-triq lejn stabbiltà sostenibbli. L-UE rriaffermat li hija lesta li tgħin fl-iżvilupp ekonomiku u politiku permezz ta’ perspettiva Ewropea ċara, filwaqt li l-Kosovo esprima x-xewqa li jipparteċipa f’għadd ta’ programmi tal-UE.
Dan il-qafas jagħmel il-Kosovo eliġibbli għall-parteċipazzjoni f’ċerti proġetti tal-UE, bħala parti mill-attivazzjoni tat-tieni fażi tal-Istrument għall-Assistenza ta’ qabel l-Adeżjoni (IPA II), u t-tisħiħ tal-proċess mibdi mill-Ftehim ta’ Stabilizzazzjoni u Assoċjazzjoni mal-Kosovo, li daħal fis-seħħ fl-1 ta’ April 2016.
Il-punti ewlenin tal-ftehim ta’ qafas huma kif ġej.Il-Kosovo issa huwa eliġibbli biex jipparteċipa f’numru ta’ programmi tal-UE, elenkati hawn taħt, kif ukoll fi kwalunkwe programm ġdid li speċifikament jipprovdi għall-parteċipazzjoni tal-Kosovo.  Il-parteċipazzjoni tiddependi fuq l-impenn u l-progress tal-Kosovo fl-applikazzjoni ta’ standards fl-oqsma rilevanti.  Il-Kosovo ser jikkontribwixxi finanzjarjament għall-baġit ġenerali tal-UE fi proporzjon mal-programmi speċifiċi li jipparteċipa fihom.  Ir-rappreżentanti tal-Kosovo jistgħu jieħdu sehem bħala osservaturi, fejn ikun involut il-Kosovo, fil-kumitati ta’ ġestjoni li jissorveljaw il-programmi li l-Kosovo jikkontribwixxi finanzjarjament għalihom.  Il-proġetti u l-inizjattivi sottomessi minn parteċipanti mill-Kosovo huma soġġetti għall-istess kundizzjonijiet bħal dawk applikati fil-pajjiżi tal-UE.  It-termini tal-parteċipazzjoni tal-Kosovo f’kull programm tal-UE, b’mod partikolari l-kontribuzzjoni finanzjarja, sejrin jiġu deċiżi bejn il-Kummissjoni Ewropea u l-awtoritajiet tal-Kosovo. Kull ftehim se jistipula, skont ir-Regolament (UE, Euratom) Nru 966/2012, li l-kontroll finanzjarju jew il-verifiki se jkunu taħt l-awtorità tal-Kummissjoni, l-Uffiċċju Ewropew ta’ Kontra l-Frodi (OLAF) u l-Qorti Ewropea tal-Awdituri, li se jkollhom poteri ekwivalenti fir-rigward tal-kontroll u l-awditjar finanzjarju, miżuri amministrattivi, penali u rkupru kif għandhom fl-UE.  Jekk il-Kosovo japplika għal assistenza ta’ qabel l-adeżjoni tal-UE skont IPA II, il-kundizzjonijiet jiġu determinati fi ftehim ta’ finanzjament.  Il-ftehim japplika għat-territorji li għalihom japplika t-Trattat dwar il-Funzjonament tal-Unjoni Ewropea, skont il-kundizzjonijiet stabbiliti fih, u t-territorju tal-Kosovo. Dan japplika għal perjodu indeterminat, iżda jista’ jintemm minn xi waħda mill-partijiet b’avviż ta’ 6 xhur. Għandu jiġi rivedut kull 3 snin ibbażat fuq l-esperjenza tal-parteċipazzjoni tal-Kosovo fil-programmi tal-UE.
Programmi tal-UE li jippermettu l-parteċipazzjoni tal-Kosovo, fil-ħin tal-iffirmar tal-ftehimFiscalis 2020  Customs 2020  Hercule III  Ġustizzja  Programm dwar id-Drittijiet, l-Ugwaljanza u ċ-Ċittadinanza  Ewropa għaċ-Ċittadini  Mekkaniżmu ta’ Protezzjoni Ċivili  Soluzzjonijiet ta’ interoperabbiltà għall-amministrazzjonijiet pubbliċi, in-negozji u ċ-ċittadini Ewropej (ISA2)  COSME  Programm għall-Impjiegi u l-Innovazzjoni Soċjali (EaSI)  Erasmus+  Ewropa Kreattiva  Orizzont 2020  Programm tas-Saħħa għat-Tkabbir  Programm tal-Konsumaturi  LIFE  Copernicus  
MINN META JAPPLIKA L-FTEHIM?
Ilu japplika mill-1 ta’ Awwissu 2017.
SFOND
Għal aktar informazzjoni, ara:Il-Kosovo (Kummissjoni Ewropea).  Il-Kosovo u l-UE (Servizz Ewropew għall-Azzjoni Esterna).  
DOKUMENT PRINĊIPALI
Ftehim ta’ Qafas bejn l-Unjoni Ewropea u l-Kosovo* dwar il-prinċipji ġenerali għall-parteċipazzjoni tal-Kosovo fil-programmi tal-Unjoni (ĠU L 195, 27.7.2017, pp. 3-8).
DOKUMENTI RELATATI
Ftehim ta’ Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea għall-Enerġija Atomika, minn naħa waħda, u l-Kosovo*, min-naħa l-oħra (ĠU L 71, 16.3.2016, pp. 3-321).
Regolament (UE) Nru 231/2014 tal-Parlament Ewropew u tal-Kunsill tal-11 ta’ Marzu 2014 li jistabbilixxi Strument għall-Assistenza ta’ Qabel l-Adeżjoni (IPA II) (ĠU L 77, 15.3.2014, pp. 11-26).
*Din in-nomina hija mingħajr preġudizzju għal pożizzjonijiet dwar l-istatus, u hija konformi mar-Riżoluzzjoni tal-Kunsill tas-Sigurtà tan-Nazzjonijiet Uniti 1244 (1999) u mal-opinjoni tal-Qorti Internazzjonali tal-Ġustizzja dwar id-dikjarazzjoni ta’ indipendenza tal-Kosovo.
				
l-aħħar aġġornament 07.12.2017